Det var tørvejr til Sønderborg da vi ankom, men efter et kort øjeblik begyndte det at regne og vi måtte blive i teltene mens det øsede ned.
Vi droppede at køre til Mommark, som vi havde snakket om, da regnvejret drev den vej, så vi kørte via Sandbjerg, Blans, Bojskov til Sankt Hans i Roklubben i Gråsten.
I roklubben fik vi en ringrider m.v. og efter at vi havde hørt en lille pige synge Shubiduas midsommersang og en anden holde båltalen skulle bålet tændes.
Det varede dog lidt før der kom gang i det, da træet var blevet noget vådt, så Gunnar måtte hente al benzin de havde stående i roklubben - sågar også den benzin som var i plæneklipperen - for at få gang i bålet.